TRUE ร่วง 2% เซ่นโบรกแนะ “ขาย” หั่นเป้าเหลือ 7.60 บ. คาดปี 66 ขาดทุนราว 4.6 พันล้าน
TRUE ร่วง 2% เซ่นรายได้ไตรมาส 1/66 ที่อ่อนแอ ทำให้บล.เมย์แบงก์ หั่นประมาณการกำไรปี 66 จากกำไรปกติ 1.1 พันล้านบาท เป็นขาดทุนปกติ 4.6 พันล้านบาท พร้อมลดคำแนะนำเป็น “ขาย” ราคาเป้าหมายเหลือ 7.60 บาท 
TRUE ร่วง 2% เซ่นรายได้ไตรมาส 1/66 ที่อ่อนแอ ทำให้บล.เมย์แบงก์หั่นประมาณการกำไรปี 66 จากกำไรปกติ 1.1 พันล้านบาท เป็นขาดทุนปกติ 4.6 พันล้านบาท พร้อมลดคำแนะนำเป็น “ขาย” ราคาเป้าหมายเหลือ 7.60 บาท
11 พ.ค. 2566

ผู้สื่อข่าวรายงานว่า วันนี้ (11 พ.ค. 66) ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE ล่าสุด ณ เวลา 10:06 น. อยู่ที่ระดับ 7.95 บาท ลบไป 0.20 บาท หรือ 2.45% สูงสุดที่ระดับ 8.05 บาท ต่ำสุดที่ระดับ 7.95 บาท ด้วยมูลค่าการซื้อขาย 88.76 ล้านบาท

สำหรับราคาหุ้น TRUE ปรับตัวลงสะท้อนที่บริษัทรายงานผลประกอบการไตรมาส 1/2566 ขาดทุนสุทธิ 492 ล้านบาท หากไม่รวมกำไรที่เกิดขึ้นครั้งเดียวจากการเคลมประกัน 350 ล้านบาท และการยุติคดีความ 1.2 พันล้านบาท ซึ่งจะทำให้ผลขาดทุนสุทธิหลักในไตรมาส 1/2566 จะอยู่ที่ 2.0 พันล้านบาท เมื่อเทียบกับกำไรหลัก 1.3 พันล้านบาท ในไตรมาส 1/2565 และขาดทุนหลัก 1.9 พันล้านบาท ในไตรมาส 4/2565 โดยรายได้จากบริการหลักในไตรมาส 1/2566 อ่อนแอ (ลดลง 2.0%  เมื่อเทียบกับงวดเดียวของปีก่อน และลดลง 1.7% จากไตรมาสก่อน) เนื่องจากรายได้จากธุรกิจมือถือ /FBB / เพย์ทีวีลดลง 1.7%/0.9%/1.9% จากไตรมาสก่อน ตามลำดับ
ด้าน บล.เมย์แบงก์  ระบุในบทวิเคราะห์โดยมีการปรับประมาณการปี 2566 จากกำไรปกติ 1.1 พันล้านบาท เป็นขาดทุนปกติ 4.6 พันล้านบาท สาเหตุหลักมาจากคาดการณ์รายได้ลดลง 2.3% โดยเราคาดการณ์รายได้จากบริการหลักในปี 2566 จะเติบโตที่ 0.8% ซึ่งสอดคล้องกับเป้าหมายรายได้ของบริษัทในปีนี้ที่คาดว่าจะทรงตัว
นอกจากนี้ยังคาดการณ์ว่าปี 2567 จะขาดทุนปกติที่ 2.1 พันล้านบาท (เทียบกับที่คาดไว้ก่อนหน้าที่กำไร 3.4 พันล้านบาท) และกำไรหลักปี 2568 ที่ 518 ล้านบาท (เทียบกับที่คาดการณ์ไว้ก่อนหน้านี้ที่กำไร 8.3 พันล้านบาท) หลังจากปรับลดประมาณการรายได้ปี 2567-68 ลง 3-4%
ทั้งนี้จากงบไตรมาส 1 ที่น่าผิดหวัง ทางฝ่ายวิจัยคาดว่านักวิเคราะห์ทั้งตลาดจะปรับลดประมาณการกำไรลงเช่นกัน ทั้งนี้ คาดว่าผลขาดทุนสุทธิหลักจะเพิ่มขึ้นจาก 117 ล้านบาท ในปี 2565 (ผลขาดทุนของTRUEE และ DTAC เก่า) เป็น 4.6 พันล้านบาทในปี 2566 (เทียบกับตลาดคาดการณ์ผลขาดทุน 384 ล้านบาท ) เนื่องจากค่าใช้จ่าย D&amp;A เพิ่มขึ้น 4.7% เมื่อเทียบกับงวดเดียวของปีก่อน และต้นทุนในการรวมธุรกิจ 1.6 พันล้านบาท ในปี 2566 ซึ่งคาดว่าผลขาดทุนหลักในไตรมาส 2/2566 จะอยู่ที่ 1.5 พันล้านบาท เนื่องจากรายได้ทรงตัวและอัตราค่าไฟฟ้า (ค่า Ft) ลดลงในเดือน พ.ค.